1528 és 1547 között – jóval az albán vidék oszmán hódításának lezárulása után – a várat, különösen a várkapu környékén, átalakították. Az ekkori épületek egyikét később mecsetté alakították, amit egy külső lépcsősor segítségével a falu felől is el lehetett érni. Feltehetően a 19. század elején a vár egyik keleti tornyát óratoronnyá alakították, az 1850-ben itt járt Johann Georg von Hahn tudósított róla először mint „az elmúlt száz évben épült” szerkezetről. Idővel azonban a vár romlásnak indult, és bár 1914-ben hasznát vették a közép-albániai felkelők, 1920-ban pedig a központi kormány ellen fegyvert fogó eszadista lázadók, 1936 és 1938 között az albán kormányzat rekonstruálta az addigra meglehetősen romos épület nagy részét, beleértve a nyugati falat teljes hosszában és a ledőlt óratornyot. A második világháború végóráiban, 1944 szeptembere és októbere között a vár az Albán Kommunista Párt partizánjai ellen harcoló Abaz Kupi és fegyveresei támaszpontja volt. 1966-ban nagy szabású rekonstrukción esett át az épület.